b"\n_START_ARTICLE_\nFanny Ardant\n_START_SECTION_\nBiografia\n_START_PARAGRAPH_\nDescendent d'una fam\xc3\xadlia origin\xc3\xa0ria de Llemotges, filla de Jean Ardant, oficial de cavalleria, va passar part de la seva inf\xc3\xa0ncia viatjant per Europa.\xc2\xa0Es va graduar en ci\xc3\xa8ncies pol\xc3\xadtiques a Ais de Proven\xc3\xa7a\xc2\xa0 i posteriorment va decidir canviar de rumb i convertir-se en actriu, moguda per la seva passi\xc3\xb3 pel teatre._NEWLINE_Despr\xc3\xa9s d'un primer paper en el cinema el 1976,\xc2\xa0Fran\xc3\xa7ois Truffaut, que\xc2\xa0va ser el company de Fanny fins a la mort del cineasta el 1984,\xc2\xa0li va confiar dos papers decisius per a la seva carrera: La Femme d'\xc3\xa0 c\xc3\xb4t\xc3\xa9 (1981), amb G\xc3\xa9rard Depardieu i Vivement dimanche! (1983), amb Jean-Louis Trintignant, l'\xc3\xbaltima pel\xc2\xb7l\xc3\xadcula del realitzador franc\xc3\xa8s._NEWLINE_L'any 1996 va interpretar el paper de comtessa de Blayac en\xc2\xa0Ridicule,\xc2\xa0dirigit per\xc2\xa0Patrice Leconte, amb una\xc2\xa0visi\xc3\xb3 cruel de la societat cortesana, considerat millor film franc\xc3\xa8s de l'any per la premsa estrangera acreditada a Paris i que supos\xc3\xa0 la nominaci\xc3\xb3 pel premi C\xc3\xa9sar per a Fanny Ardant, com tamb\xc3\xa9 per la seva participaci\xc3\xb3 en la pel\xc2\xb7l\xc3\xadcula\xc2\xa0P\xc3\xa9dale douce\xc2\xa0de Gabriel Aghion,\xc2\xa0per la qual finalment va ser guardonada amb el premi C\xc3\xa9sar a la millor actriu pel seu paper d'\xc3\x89velyne._NEWLINE_El 2009, Fanny Ardant va dirigir el seu primer film,\xc2\xa0Cendres et Sang, hi retrata una dona exiliada a Marsella, despr\xc3\xa9s que el seu marit fos assassinat, que retorna al seu pa\xc3\xads amb els seus tres fills per descobrir les seves arrels i la seva hist\xc3\xb2ria. Presentat a Selecci\xc3\xb3 Oficial Cannes 2009._NEWLINE_Va ser nominada per als C\xc3\xa9sars el 2014 pel seu paper protagonista a la pel\xc2\xb7l\xc3\xadcula Les Beaux Jours, de la realitzadora Marion Vernoux, en qu\xc3\xa8 Fanny Ardant afronta la seva maduresa encarnant una dona que viu la seva \xc3\xbaltima aventura amb un jove.\n_START_SECTION_\nDeclaracions\n_START_PARAGRAPH_\n\xe2\x80\xa2 Sobre Truffaut: Vam estar junts de 1981 a 1984. Fou una relaci\xc3\xb3 completament determinant en la meua vida. Nom\xc3\xa9s vaig fer dues pel\xc2\xb7l\xc3\xadcules dirigides per ell. Hi va haver un projecte per a una tercera pel\xc2\xb7l\xc3\xadcula, per\xc3\xb2 va morir. Va ser l'home de la meva vida, em va marcar._NEWLINE_\xe2\x80\xa2 Sobre ser dona lliure: Admiro m\xc3\xa9s les dones lliures m\xc3\xa9s que no presoners. Per\xc3\xb2 tamb\xc3\xa9 puc comprendre que una dona estima un sol home en la seua vida. Vaig tenir l'exemple de ma mare i les meues \xc3\xa0vies. Elles foren lliures d'estimar-los. Jo tamb\xc3\xa9 vaig tenir llibertat per a estimar molts homes, tot i que cap fou com Truffaut._NEWLINE_\xe2\x80\xa2 Sobre el treball de l'actriu: S\xc3\xb3c una actriu a la recerca d'un personatge, tant fa del que siga fora del meu pa\xc3\xads, en un altre idioma, jo vaig all\xc3\xa0 on trobe un bon personatge. Tinc un amor absolut pel cinema i el teatre, al fet de viure intensament a trav\xc3\xa9s d'un personatge, a trav\xc3\xa9s d'una hist\xc3\xb2ria."